Worcester F 80 Distinctiones

254 Tribulacio

Tribulacio.[[1]](#footnote-1) *Da nobis auxilium de tribulacione*, [Psal. 59:13]. Prima vtilitas tribulacionis est quod eripit hominem de inimicis suis fortissimis. Qui sunt presentes prosperitates que quanto blandius alliciunt tanto periculosius seducunt. Ideo designatur per Joab qui tenendum *mentum Amasie quasi* ad osculandum latenter occidit, [2 Reg. 20:9]. Vnde Gregorius, etsi omnis fortuna timenda sit, magis tamen prospera quam aduersa. Eo quod occulcius impugnet. Econtra hanc tribulacionem inmittit Deus tribulationem quasi succursum, Psal. [90:15]: *Cum ipso sum in tribulatione: eripiam eum, et glorificabo eum*. Cum ergo Deus sit vobiscum, in huiusmodi pacienter sufferende sunt tribulationes. Nam quanto magis grauant, plus appropinquat Deus, Psal. [33:19]: *Juxta est Dominus iis qui* *tribulato sunt corde*. Sed forte quis dicet presenciam tribulacionem sensio, sed presenciam Dei in tribulacione non cognosco. Quam si sentirem sicut sencio amaritudinem hillariter sustinere. Quin etiam ante tribulacionem inmissam magis senciebam dulcedinem quam modo. Ad hoc potest dici quod sicut tribulacio augetur ita et gracia et virtus quanto occulte multipliciter, [1] Cor. 10[:13]: *Fidelis Deus, qui non* permittit *vos temptari supra id quod potestis, sed faciet cum temptatione proventum ut possitis sustinere* in castro suo. Et si quandoque consolacio non senciatur a tribulato, hoc fit per probacionem eius timorem et liberationem. Preterea non oportet consolacionem adinuenire donec paratus sit fructus quem parat tribulacio[[2]](#footnote-2) secundum illud Tob. 3[:22]: *Post tempestatem tranquillum facis, et post fletum, exultationem infundis*.

¶ Ita quidem quod secundum Bernardum consolacio vnius hore excedat tribulationem multorum temporum. Quod si queras[[3]](#footnote-3) causes tradacionum vnius consolacionis. Respondit Cassiodorus dicens quod multum amanti ipsa velocitas tarditas videtur.

¶ Quod si queras de iustis tribulatis quomodo ipsi erepti[[4]](#footnote-4) sunt de

/fol. 310ra/

inimicis cum ipsi per peccatum mortale non[[5]](#footnote-5) deuenerunt in manuus inimicorum, dici potest quod potuissent cecidisse, sed cum preseruati sunt a Deo, satis erepti sunt. Ideo ergo anima tribulata reputet se derelicta cum tribulatur sed magis ereptam. Quod si murmuret contra tribulacionem adiutorem suum impugnat et repellit.

¶ Secundam vtilitas tribulationis est quod ipsa constiuit os diaboli ne animam tribulatam alloqui audeat ad temptandum. Quod figuratum est, Job 2[:13]: *Nemo loquebatur ei verbum: videbant enim dolorem* *esse vehementem*.

¶ Isti ficti amici Job designant demones qui non loquuntur tribulatis quia timent, tunc repelli. Nam temptacio diaboli non est periculosum nisi per subsequentem responsionem condelectando aut consenciende. Sicut nec excommunicati allocucio est periculosa tibi nisi ei respondeas quod figuratum est, Ysai. 36[:21], Ezechias rex prohibuit suis ne responderent blasphemiis Rapsacis principis exercitus regis Assire, id est, ne respondeant per consensum temptationibus diaboli. Nam silendo ad hius non nocetur. Immo magis cruciantur ipsi blasphemantes.[[6]](#footnote-6)

¶ Tercia vtilitas est quod tribulationes purgant ad modum purgationis materialis. Purgatur, enim, corpus humanum potione et minutione. Purgatur metallum igne et aurum et lima vt ferrum. Purgantur arbores putacione et fossione. Purgantur grana per flagellum, vinee vua per torcular. Sic tribulatio purgat animam quasi pocio a noxio humore affectionum. Vnde Gregorius, mali humores sunt mali mores. Bibit pro te Christus amaram pocionem mortis. Bibe tu tibi necessariam haustum tribulationis, Can. 5[:1]: *Bibite amici, et inebriamini*. Et filiis Zebedei dicitur [Matt. 20:20-22]: *Potestis bibere calicem, quem,* etc. Et sicut effectus medicine non impeditur ex parte sui, sed ex parte suscipientis male dispositi. Sic effectus tribulationis impeditur per rebellionem duri cordis. Exemplum in Pharone, Exod. 4[:20] qui quanto plus affligebatur, tanto plus indurabatur. Vnde proverbum [Eccli. 3:27]: *Cor durum male habebit in novissimo*.

¶ Secundo, purgatur corpus humanum minucione et hoc dupliciter, quia vene apercione et flebotomia, sic anima confessione et tribulatione. Nam sicut san-

/fol. 310rb/

guis corrumptus corrumpit, sic peccatum quod per sanguinem designatur et corrumpit cor vena. Autem per quam sanguis iste peccati eicitur est os. Vnde dicitur in Prou. [10:11]: V*itæ vena est os*. Quia [Prou. 18:17]: *Justus* in principio *accusator est sui*, scilicet, in confitendo. Et sicut contingit in minutione, homo debet emittere noxium sanguinem et retinere bonum ad sui nutrimentum. Sic homo in confitendo debet peccata emittere, et bona sua tacere ne amittantur, sicut patuit in Phariseo, etc., [Luc. 18:12]. Minucio per fleobotomiam spectat ad tribulationem. Nam quot immittuntur tribulationes, tot sunt fleobotomie punctiones.

¶ Et notatur quod ante flebotomiam caro calefit vt leuius perferantur puncciones. Sic cor debet caritate accendi. Vnde Augustinus, omnia seua et immania prope nulla facit amor. In cuius signum descendit *Spiritus Sanctus* in *linguis* igneis, Act. 2[:3-4]. Per cuius aduentum adeo sunt roborati discipuli vt omnia tunc sustinerent qui prius erant trepidi. Exemplum de Petro qui prius ad vocem ancille[[7]](#footnote-7) negauit sed postmodum mortem non timuit.

¶ Item sicut metallum purgatur igne et lima, sicut anima purgatur igne tribulacionis. Vnde Augustinus quod flagellum facit grano, quod ignis auro, quod lima ferro, hoc facit tribulatio viro iusto. Vnde Sap. [3:6]: *Tamquam aurum in fornace probavit* electos. Sic probatus fuit, Job [23:10] qui dixit, *Probavit me* sicut *aurum quod per ignem transit*.

¶ Et nota hic quod inter omnia metalla aurum est preciosus, plumbum vilius, et tamen sine plumbo non purgatur aurum. Nam plumbum feces auri secum trahit in fornace. Sic boni qui per aurum figurantur, per malos qui per plumbum significantur sepe purgantur. Vnde si queratur in quo seruiunt mali, bonis potest responderi de eo quod seruiunt sicut plumbum auro. Vnde dicit Salomon, [Prou. 11:29]: *Stultus serviet sapienti*, ipsum, scilicet, purgando. Sicut seruiuit Esau Jacob persequendo eum, Gen. 25[:23]: *Major serviet minori*.

¶ Item tribulacio purgat animam. Sicut lima ferrum cum scilicet, limando et clarificando. Nam sicut gladius numquam exiens de vagina et cultellus numquam scindens contrahunt

/fol. 310va/

rubiginem, sic cor hominis si non exercitetur. Noli ergo conqueri si limetur cor tuum ad hoc vt purgetur et clarescat, aliter enim non poteris videre Deum, Matt. 5[:8]: *Beati mundo corde*, etc.

¶ Tercius modus purgacionis qui tribulacioni congruit est putatio[[8]](#footnote-8) arborum sicut et vinee que fit putacione ramorum superfluorum de quo Joan. 15[:2]: *Omnem palmitem in me non ferentem fructum, tollet eum, et* eum *qui fert fructum, purgabit eum, ut fructum plus afferat.* Vinea est cor hominis cuius humor ipsum fructificare faciens est amor. Vnde quantum humor habet de amore tantum habet de humore vt quando humor de fertur per superfluos ramos tunc arbor minus fructificat. Sic quando amor cordis diffunditur per carnales amicos vel temporalia, tanto cor minus est aptum ad fructificandum spiritualiter. Et sic hortolanus terrenus amputat sic superflua vt arbor magis fructificet. Non est mirum si Deus cultor cordis humani hoc faciat secundum illud Joan. 15[:1]: *Pater meus agricola est*, qui, scilicet, resecat carnalia tua sarculo mortis quod in manu sua tenet vel ne diffundaris per inania quibus ab eo elongeris. Vnde Gregorius qui labenti innititur necesse est vt cum labente labatur.

¶ Quartus modus purgacionis[[9]](#footnote-9) competens tribulacioni est purgacio granorum facta per flagellum. Nam sicut ictus flagelli cogit granum exire de palea, sic tribulatio cogit cor hominis exire ab amore mundi. Mundus enim displicet cordi tribulato. Ideo Dauid hoc perpendens dixit [Psal. 37:18]: Ecce *ego in flagella paratus sum,* scilicet, ad sustinendum vt cor meum purgetur. Vnde Augustinus, noli conqueri de flagello, si vis esse purum granum et reponi in celo. Sed sicut contingit, quod granum immaturum non excutitur a palea per ictum flagelli, set magis coheret. Sic cor carnale non depuratum non separatur a mundo per tribulationem sed magis inheret. Vnde recipit tormentum et laborem. Ideo dixit [1] Joan. [2:15] in canonica: *Nolite diligere mundum*, etc.

¶ Quintus modus purgacionis facte per torcular competit[[10]](#footnote-10) tribulatis. Nam sicut torcular premit ra-

/fol. 310vb/

cemos ut preciosus humor a fetibus separetur, sic Deus premit animam per infirmitates, per persecuciones, per amicorum subtractiones, per rerum amissiones ut sic purgetur a fetibus malarum affectionum. Ideo noli ergo repellere torcular tribulacionis si vis reponi in cellario Christi, secundum illud Can. 1[:3]: *Introduxit me rex in* cellare. Juxta hoc dicit Augustinus quod martires in presenti vita ita pressi sunt, vt materia grossa remansit in torculari. Et animae, velut vinum reposite sunt in cellario vite eterne. Noli ergo conqueri de torculari tuo cum Deus prius torcular calcaverit, Ysai. 63[:3] signanter dicit, *Non est vir mecum*. Non dicit mulier[[11]](#footnote-11) mecum. Quia in passione sua apostoli fugerunt sed beata Maria mansit in fide et in compassione.

¶ Quarta vtilitas tribulationis est cognoscere Deum et seipsum in quo consistit[[12]](#footnote-12) humane cognitionis perfectio. Unde Augustinus, qui tot legerat plus non petebat in libro *Soliloquiorum* quam illud.

¶ Noverim te, Domine. Nam sicut virge ictus cogit discipulum inclinare caput ad librum, sic tribulatio facit cognoscere creatorem. Vnde Bernardus, Deus facit se congnosci verberando qui oblitus fuerat parcendo. Exemplum Dan. 4[:31] de Nabuchodonosor qui postquam deiectus est, leuauit oculos suos ad celum, sensus ei redditus est, qui, scilicet, inclinando oculos ad terrena sensum perdiderat. Sic videmus quod puer verberatus leuat oculos ad verberantem, sic Deus quandoque immittit tribulationem ut tribulatus sursum aspiciat, sicut mutuo amantes literas[[13]](#footnote-13) inuicem dirigunt ne obliuioni tradentur. Sic Christus qui *oblitus est* in prosperitate sicut Joseph a pincerna Pharonis, Gen. 40[:23]. Immittit tribulationes ne detur ei obliuioni et literas cicatricum suorum pro literis ac si nodus in cingulo fieret pro memoria rei habenda, Ysai. 49[:15-16]: *Non obliuiscar tui in manibus meis descripsi te*, quoniam, scilicet, eas promisi pro te perforari. Ergo tu tribulate noli contra tribulaciones irasci quia quot immisse sunt tribulationes tot ad te inimicii sunt directim. Sed forsan dicere posses non est necesse quod Deus vocet per tribulationes cum

/fol. 311ra/

secundum Augustinum Deus vocet et moueat per beneficia que magis mouent ad amorem Dei quam tribulationes et magis decet Domini vocare per beneficia quam per flagella. Dici potest quod amor inordinatus sepe inheret beneficiis temporalibus faciens Domini obliuioni dari. Vnde conqueritur, Eccli. 51[:26]: Expandi *manus meas*, scilicet, beneficia largiendo et non erat qui aspiceret, non dicit, non fuit qui acciperet. Sed multi sunt qui accipiunt, sed pauci qui respiciunt et decet ut talis amor inordinatus purgetur per tribulationes. Sed dicere posses quam deceat peruersos et ingratos reuocari per flagella. Non tamen quod grati et Deo regraciantes sic tribulentur. Ad hoc dici potest quamuis cor pium per delectamentum naturale in beneficiis cognoscat largitorem, tamen ad perfectam Dei cognicionem tribulationis. Non pervenit quis nisi per probacionem tribulationis. Vnde dicitur Eccli. [34:9]: *Qui non est temptatus quid scit*? Sed vide quod Deus revocauit Salomonem ad cognicionem sui munera largiendo, sed Job sua auferendo. Vnde et tribulationes duxerunt Job ad perfectionem, Salomonem vero munera duxerunt ad stulticiam et perditionem. Si ergo tantus ut Salomon in prosperitate cognitionem Dei amisit, quomodo tu minor illo in prosperitate poteris esse securus.

¶ Dicto quomodo tribulationes reuocant cor ad cognitionem sui ipsius. Cor enim quod ad mundana se diffundit exteriora, secum manere non potest. Vnde Psal. [37:11]: *Lumen meorum oculorum, et ipsum non est mecum*. Ve ergo illi qui se totum effundit extra et nichil penes se reseruat. Sed quomodo se cognoscet qui secum non est. Sed sicut fortiter obsessus cogitur reuerti in suum hospicium nec audet exire. Sic secundum Gregorium, tribulationes cogunt hominem reuerti ad se. Felix ergo tribulatio que reddit hominem sibi ipsi, Exod. 16[:29]: *Maneat unusquisque apud semetipsum*. Hoc est se cognoscat. Nam sicut domus que non inhabitatur annullatur; ita cor vacuum a bono dissipatur. Ve ergo cordi quod ad similitudinem joculatoris. Verecundos morsellos

/fol. 311rb/

extra sumit qui quanto plus in aliena domo cantat tanto plus in propriam desolatam inuenit, sed tandem ad propria redire cogitur. Sic columba [Gen. 8:9]: N*on* inueniens *vbi requiesceret pes eius reuersa est ad* Noe in *archam*. Sic est de corde secundum illud, Psal. [114:7]: *Convertere, anima mea, in requiem tuam*. Ideo dixit Dominus anime vaganti.

¶ In Psal. [6:12]: *Reuetere ut intueamur te.* Ergo sustine, anima quod traharis per tribulationes. Nec putes eos qui non sic constringuntur quod in vera sint libertate quibus conceditur omne quod appetunt. Sicut nec egrotus in bone creditur esse statu si omnia que appetit ei concedantur. Nam tunc potissime de eo desperatur. Si ergo o anima Domini vis habere propitium, sustine restricciones Dei secundum illud Ezech. 3[:25]: *Ecce* dedi *vincula mea super te.*

¶ Quinta vtilitas tribulacionis est quod accelerat perfeccionem hominis ad Deum. Nam tribulationes immisse sunt nuncii extinguentes malas delectates que retardant, Psal. [15:4]: *Multiplicate sunt infirmitates eorum*, id est, tribulationes *et postea acceleraverunt*, scilicet, ire ad Deum. Vnde Gregorius in *Moralium* mala que hic nos compremunt ad Deum ire compellunt. Noli ergo parum estimare beneficium tribulationis que a carcere liberat ad regnum accelerat secundum illud Eccle. [4:14]: *De carcere catenisque egreditur quis ad regnum.* Carcerem ibi vocat quod inordinate diligitur a quo quos educit quando male concupitum aufert vel abominabilem facit cordi quod signatum est, Act. 12[:5]: Vbi *Petrus seruabatur in carcere,* sed eius latus percutitur ab angelo quando proximus vel ei attinens morte subtrahitur. Sed ad hoc sic percutitur vt de carcere liberetur. Vnde sicut Petrus non conqueritur de ictu per quem liberatur, sic nec conqueri debes de ictu te liberante a mundi vanitate. Noli ergo repellere tribulationem nuncium Dei ne forte in ipso nuncio Deum ipsum repellas quod fit per impatienciam quam oportet sustinere et tamen fructu eius carere si resistatur.

¶ Sexta vtilitas tribulationis est quod datur ad solucionem debitorum que sunt pene pro peccatis. Debite que tamen per

/fol. 311va/

tribulationes relaxantur vel in toto vel in parte. Et sicut dispensator Domini computat cum denariis plumbeis valorem centum librarum argenti. Sic modica tribulatio presens liberat a tribulacione et pena eterna grauissima. Exemplum de latrone qui cum Christo in cruce et penam temporalem sustinuit et inferni penam innuit ad vnam tamen contricionem et peticionem liberatus est. Ve ergo illi qui in hac vita nihil soluit, sed peccatum peccato addit, Psal. [36:21]: *Mutuabitur peccator, et non solvet.* Ve etiam illi qui pro largis expensis quas fecit cogetur ad districtissimam computacionem. Nam qui hic semper vixit sine compunccione in penis inferni semper computabit et numquam liberabitur. Ibi flebunt multi mercatores qui hic semper gaudent in solaciis, Apo. [18:3]: *Mercatores terrae* flebunt. Sed mercatores celi gaudebunt quod in nouissimo ostendet merces[[14]](#footnote-14) malorum quales commutaciones, id est, rem pro re celestia dona pro presenti delicacione fecerunt. Sed mercatores celi ridebunt quando gloriam recipient pro modica penitentia, Eccli. [20:12]: *Est qui* multum *redimat modico pretio.* Illud[[15]](#footnote-15) modicum est patientia in tribulatione presenti quam Deus recipit pro magno debito secundum illud vulgare prouerbium: De malo debitore recipitur auena hispida pro frumento. Et si forte non tenearis aliquo debito mortalis culpe, tribulatio tamen preseruat te a contraccione debiti quia secundum Gregorium, multa sunt corda innocencium que cito innocenciam perderent nisi ea tribulationes perseruarent. Tu ergo anima que times solucionem futuram pacienter sustine presentem pressuram quia omnis tribulacio presens ad vnam guttam futuram non potest compari et Apostolus dicit, [Rom. 8:18]: *Non sunt condigne passiones huius temporis ad futuram gloriam, quae revelabitur in nobis.*

¶ Septima vtilitas est quod tribulacio dilatat cor nostrum ad recepcionem gratie sicut faber dilatat metallum per tensiones in vasculum, Psal. [4:2]: *In tribulatione dilatasti mihi.* Sustine, O anima quia quanto magis fueris sic dilatata, tanto efficeris gratiarum capa-

/fol. 311vb/

cior. Considera etiam quod quam quanto metallum fuerit preciosius tanto in tendendo ductibilius. Nec murmures sub ictibus quia faber tuus ut ictibus nouit dispensare secundum possibilitatem pacientis.

¶ Noli ergo esse sicut massa in extensibilis in qua non munerat faber repositorium impressionis sue. Noli ergo esse sicut cartago vetus que pre cruditate non recipit ictus[[16]](#footnote-16) quin frangatur, et per vna fractura veteri multas nouas recipit. Sic cor impaciens in paciendo auget dampnum proprium. Propter hoc dicit sapientia, [Eccli. 2:3]: *Sustine sustentationes Dei: conjungere Deo, et sustine, ut in novissimo crescat vita tua*, quasi diceret, redde Deo vicem pro vice quia Deus non pacietur te vltra possibilitatem tuam affligi, si te ei coniunxeris [1] Cor. 10[:13]: *Fidelis Deus, qui non* permittit *vos temptari supra id quod potestis*.

¶ Octaua vtilitas est quod Deus excludendo inferiora solacia quasi cogit ad superiora querenda. Sic terrenus dominus volens vendere vinum suum prohibet subditos ne apariant tabernas donec ipse vendiderut vinum suum. Sic Deus excludit quandoque terrena solacia ut infundat sua, quod figuratum est Joel [1:20]: *Bestiae agri*, et *area sitiens, suspexerunt[[17]](#footnote-17) ad te, quoniam exsiccati sunt fontes aquarum*. Bestie sunt affectiones carnales, fontes sunt mundana solacia que quando deficiunt in adversitatibus cogitur cor respicere ad celestia. Sed posset dici de hoc, non[[18]](#footnote-18) contriscor quod taberna mundanarum consolacioneum mihi clausa est, quia nec inferius nec superius inuenio solacium.

¶ Ad hoc dici potest quod ex hoc inferiora solacia tibi sunt interdicta, non debes vendicare quod superiora sunt tibi aperta, nisi prius insistas querendo. Nam maius meritum consistit in querendo Dominum quam in delectando in eum. Verumtamen quanto auidius quesieris tanto sapidius inuenies. Nam plus sapit cibus famelico quam non famelico. Et pro certo querens tandem inueniet secundum illud sapientis, [Prou. 10:24]: *Desiderium suum iustus dabitur*.

¶ Nona vtilitas tribulationis est quod te ponit in memoriam Dei. Frequencius enim amicus afflictus cogitat de amico afflicto quod si non affligeretur, Exod. 3[:7-8] vi-

/fol. 312ra/

dens, *Vidi afflictionem populi mei,* qui est in *Egypto, etc.* Nam afflictio hominis multum inclinat respectum Dei ad miserendum, [2] Reg. 16[:7] quod David permisit Semei maledicere sibi ita ut Deus respiceret afflictionem suam, et redderet ei bonum pro malediccione illa. Quod figuratum est Dan. 3[:49]: vbi *angelus Domini* descendens *excussit flammam ignis.*Excussit ministros regis et refrigerium prestitit presentis tribulatis. Si ergo vis liberari et hostes tuos comburi sustine et glorificabo eum. Ecce premium. Ecce ergo quod tribulacio ponit te in memoriam Dei que plus poterit conferre quam tribulacio auferre.

¶ Decima vtilitas tribulationis est quod facit orationes exaudiri. Sepe enim Deus verberat hominem ut faciat eum clamare petendo. Et ut ille[[19]](#footnote-19) aperiat os in tribulatione qui clausum habuit os in prosperitate, Psal. [119:1]: *Ad Dominum cum tribularer clamavi, et exaudivit me*. Nam sepe efficacior est oratio facta in aduersitate quam in prosperitate. Sed et quamuis tribulatio tantum opprimat hominem quod non liberat orare, ipsa tamen tribulatio efficax est ad impetrandum, dummodo tribularet et non murmuret.

¶ Dicit enim Magister Petrus, de Lazaro quod quot habuit uulnera tot habuit ora ad Deum clamancia. Vnde dixit Dominus ad Cayn, [Gen. 4:10]: *Vox sanguinis fratris tui clamat ad me de terra.*. Ideo dixit Job [6:10] dixit, *Haec mihi sit consolatio, ut affligens me[[20]](#footnote-20) dolore, non parcat*.

¶ Ecce Job qui tot amiserat taliter percussus fuerat, ab amicis derisus, ab vxore vituperatus, parum reputat, nisi Deus amplius affligat et verberet. Et si queratur quid operatur ad liberacionem opcio afflictionis, dici potest quod tribulatio est debitorum solucio. Sicut patet in paupere potante in taberna si non habeat. Vnde simbolum soluat, petit ut verberetur et sic liber dimittatur.

¶ Item si queritur quomodo consolacio potest esse in affliccione, dicit ergo Gregorius quibusdam parcit Deus in presenti vt in futuro forcius affligat et econtro. Ideo petebat Job [19:2]: Hic *affligitis*, etc.

/fol. 312rb/

Nam dicitur, Nahum 1[:9]:[[21]](#footnote-21) Non iudicabit Deus bis in idipsum. Ideo beatus qui nunc petit affligi alibi petit vt ei parcatur cum dicit parce mihi Domine, scilicet, in futuro.

¶ Vndecima vtilitas tribulationis est quod custodit et nutrit cor. Sicut enim ignis[[22]](#footnote-22) custoditur sub cinere, sic cor amantis sub tribulacione. Ideo preceptum fuit in Exodo [26:12] vt tabernaculum sagis silicinis tegeretur eo quod preciose reliquie virtutum sub aduersitate tribulationis seruantur. Item sicut nutrit masticat prius durum cibum in ventrem trahicit et in lac conuertit. Vnde mittiatur puer qui primo illum cibum sine periculo sumere non posset. Sic Christ qui propter vehemenciam amoris ad nos mater vocatur primo sustinuit aspera, vt nos talia initius feramus. Nam sic cum vinum forte transit perspens in sacculo contusas dulcoratur et fit nectare, sic tribulationes nostre si transierunt per exemplar Dominice passionis dulcorantur.

¶ Duodecima vtilitas tribulationis est qua dat homini testimonium diuini amoris ad ipsum. Vnde dicitur [Apo. 3:19]: *Ego quos amo, arguo, et castigo*. Et Eccli. [30:1] dicitur, *Qui diligit filium assiduat ei flagella*. Vnde dicit Hieronimus, summus Pater, filios suos semper sub aliquo flagello detinet. Vt si forte eripiantur ab vno, sunt sub alio. Nec omnia simul immittit, sicut alius homo vnam sagittam post aliam dirigit. Sed malos, qui in presenti sine flagella et disciplina viuunt, in futuro simul sagittabit.

¶ Nam omnia tormenta que in presenti per totum mundum diuisa sunt, in future, scilicet, in proprio loco conquiescent, Deut. 32[:23]: *Congregabo super eos mala, et sagittas meas complebo in eis*. Ergo, O anima, noli ista amoris abicere. Quod si dicas filii Dei recipiunt adeo bona et mala, quare ergo recepcio malorum est signum amoris. Respondeo, quod amicis suis Deus meliora bona confert. Sed magis Pater dilexit incomparabiliter quam totum mundum, et tamen pauca bona temporalia immo multa aduersa in hoc mundo ei contulit. Item, Jesus Christus filius Dei fuit hic sicut vnus mercator qui in nundinis huius mundi elegit bonas merces sed malas reicit.

¶ Sed constat quod hic fugit honores sicut habetur Joan 6[:15]. Sed non

/fol. 312va/

fugit cum quereretur ad tormenta. Cum ergo constet Christum fuisse prudentissimum in eligendo stultos, se esse conuincunt qui contemptis aduersitatibus prospera mundi affectant que non valent eos de manibus deomonum liberare. Sustine, O anima que tibi innittuntur aduersa. Nam Apostolum [Act. 14:21]: *Per multas tribulationes oportet nos* introire *in regnum Dei*.

1. Tribulacio ] Lambeth begins this chapter: Da nobis Domine…. with the “D” capitalized. [↑](#footnote-ref-1)
2. tribulacio ] *add.* quem parat tribulacio F 80. [↑](#footnote-ref-2)
3. queras ] *om.* F 80, Lambeth. [↑](#footnote-ref-3)
4. erepti ] Lambeth, F 128 *corr*. erecti F 80. [↑](#footnote-ref-4)
5. non ] Lambeth, F 128 *om.* F 80. [↑](#footnote-ref-5)
6. blasphemantes ] *add*. n F 80. [↑](#footnote-ref-6)
7. ancille ] *add.* ancille F 80. [↑](#footnote-ref-7)
8. putatione ] *corr*. purgacio F 80. [↑](#footnote-ref-8)
9. purgacionis ] Lambeth, F 128 *om.* F 80. [↑](#footnote-ref-9)
10. competit ] Lambeth, F 128 *om.* F 80. [↑](#footnote-ref-10)
11. mulier ] Lambeth, F 128 *om*. F 80. [↑](#footnote-ref-11)
12. consistit ] Lambeth, F 128, *corr.* consentit F 80. [↑](#footnote-ref-12)
13. literas ] *add.* literas F 80. [↑](#footnote-ref-13)
14. merces ] Lambeth *corr.* vices F 80. [↑](#footnote-ref-14)
15. illud ] *add.* illud F 80. [↑](#footnote-ref-15)
16. ictus ] Lambeth *om.* F 80. [↑](#footnote-ref-16)
17. suspexerunt ] Lambeth, F 128 *corr*. inspexerunt F 80. [↑](#footnote-ref-17)
18. non ] Lambeth, F 128 *om.* F 80. [↑](#footnote-ref-18)
19. ille ] Lambeth, F 128 *corr.* iste F 80. [↑](#footnote-ref-19)
20. me ] *add.* me F 80. [↑](#footnote-ref-20)
21. Peter Lombard, Sententiae 4, dist. 15 c. 1. 2 (79): non surget duplex tribulatio. [↑](#footnote-ref-21)
22. ignis ] Lambeth *om.* F 80. [↑](#footnote-ref-22)